Марко Ганчев
Думи, полепнали по бетон

chitanka.info

Подслоних се от дъжд под някаква си тераса,

изотдолу с вестници подлепена.

Господи, нима вече мъртви думи това са?

И от декор ли са или от сцена?

Тия думи, полепнали като миди в бетона,

бяха живи или изглеждаха живи до вчера,

а сега с правописа си, с лексиката и тона

сякаш са от пластовете на терциера.

С тях са говорели и самите граждани

и са мислели с тия думи, със същите,

но инстинктивно са си изграждали

от бетон и желязо къщите.

А с думите само са запушвали дупките

там, където се е разтварял кофражът.

Много ясно се четат и днес буквите,

но нямат повече какво да ми кажат…

1975

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.